Veikkausliigan hallitseva mestari Seinäjoen Jalkapallokerho on hankkinut andorralaisen pelaajan.

SJK:n liittyy loppukaudeksi 26-vuotias Marc Vales, joka pelasi viimeksi keväällä Espanjan kolmannella sarjatasolla L’Hospitaletissa. Vales on ollut uransa aikana muun muassa Real Madridin ja Real Zaragozan organisaatioissa.

Valesilla on sopimuksessaan myös optio kahdesta seuraavasta kaudesta. Valesista tulee ensimmäinen Andorran maajoukkuepelaaja Suomen sarjoissa.

Yli 40 kertaa Andorran maajoukkueessa esiintynyt Vales on keskuspuolustaja, mutta on pelannut urallaan myös keskikentän pohjalla.

– Minut on otettu vastaan hyvin, ja juuri nyt minusta tuntuu, että tämä on hyvä askel urallani, Vales sanoo tiedotteessa.